B. Bugár, podpredseda NR SR: (2006-04-21):
Prerušujem rokovanie o tomto bode programu. Pokračujeme ďalším bodom programu, ktorým je správa o stave vysielania v Slovenskej republike a o činnosti Rady pre vysielanie a retransmisiu za rok 2005 (tlač 1552). Prosím predsedníčku Rady pre vysielanie a retransmisiu Valériu Agócs, aby správu uviedla. Pani predsedníčka, nech sa páči. V. Agócs, predsedníčka Rady pre vysielanie a retransmisiu: Ďakujem pekne za slovo. Vážený pán podpredseda, pani poslankyne, páni poslanci, dovoľte, aby som zhrnula plnenie činnosti za rok 2005 a hlavné úlohy na rok 2006. V oblasti licenčnej politiky rada realizovala dve výberové konania na voľné frekvencie pre rozhlasové a televízne vysielanie a jedno výberové konanie v súvislosti so začatím skúšobného digitálneho vysielania. Obdobný režim výberových konaní plánujeme zachovať aj v tomto roku, práve v úvode budúceho týždňa sa uskutoční jarné výberové konanie. Činnosť rady v oblasti monitoringu bola v roku 2005 ovplyvnená voľbami do vyšších územných celkov, ale najmä nástupom nových formátov, tzv. kontajnerových reality šou, čo sa na jednej strane prejavilo zvýšeným počtom sťažností na obsah vysielania, nárast v porovnaní s rokom 2004 bol takmer štvornásobný, na strane druhej zvýšeným počtom sankcií a ich finančných objemov. Plnenie úloh v dvoch hlavných oblastiach činnosti Rady pre vysielane a retransmisiu, v licenčnej oblasti a v oblasti monitorovania a riešenia podnetov na obsah programových služieb je podrobnejšie uvedené v osobitných podkapitolách tejto správy, dúfam, že ten, kto sa zaujíma o našu činnosť, si to aj preštudoval. Rada bude v roku 2006 hospodáriť so zvýšeným rozpočtom, a to v oblasti kapitálových výdavkov a, vďaka v prvom rade vám, pani poslankyne, páni poslanci, aj v oblasti bežných výdavkov na mzdy a odvody. Toto zvýšenie rozpočtu umožní najmä zlepšenie technického vybavenia rady a zlepšenie platových pomerov zamestnancov kancelárie rady. V roku 2006 bude hlavnou úlohou prijatie nových, ďalších kvalifikovaných zamestnancov a zastavenie fluktuácie. Tým sa, samozrejme, celkovo skvalitní práca rady. V tejto súvislosti aj v súvislosti s nastupujúcou digitalizáciou je však potrebné zároveň konštatovať, že rada by veľmi potrebovala nové priestory. Keď pánboh dá, snáď sa podarí v blízkej budúcnosti dosiahnuť aj toto. Na úseku komunikácie s verejnosťou rada v roku 2006 aj v súvislosti s legislatívnymi zmenami účinnými od 1. apríla 2006 plánuje skvalitniť svoju webovú stránku tak, aby jej obsah bol čo najaktuálnejší, a vytvoriť model, ktorý umožní čo najkvalitnejšie prijímanie a spracovanie podnetov verejnosti. V tejto súvislosti rada plánuje vytvoriť aj formulár na podávanie sťažností a podnetov prostredníctvom internetovej stránky rady, resp. e-mailu a aspoň čiastočne deformalizovať spôsob komunikácie v prospech občanov. Cieľom bude zrýchliť proces vybavovania sťažností, zjednodušiť ho a v neposlednom rade ušetriť prostriedky štátneho rozpočtu. Zvýšenie kvality monitoringu vysielania prinesie využitie nového automatizovaného televízneho záznamového zariadenia, ktoré na jednej strane rapídne zvýši akcieschopnosť rady v oblasti monitorovania, na strane druhej odstráni množstvo zbytočných administratívnych úkonov. Rade sa vďaka navýšenému rozpočtu v oblasti kapitálových výdavkov podarí zakúpiť aj softvér umožňujúci získať bližšie, presnejšie a verifikovateľnejšie údaje o pokrytí, sledovaní, resp. počúvanosti, zameraní v cieľových skupinách u jednotlivých vysielateľov. Základný rámec úloh rady na rok 2006 určuje zákon č. 308/2000 Z. z., na základe ktorého k úlohám rady pre rok 2006 patrí najmä monitoring kampane pred voľbami do Národnej rady Slovenskej republiky a monitoring kampane pred komunálnymi voľbami, monitoring televíznych a rozhlasových staníc z hľadiska dodržiavania ustanovení § 16 písm. a) a b) a § 19, to je priebežná úloha, komparatívny monitoring plnoformátových televíznych staníc so zameraním na presadzovanie záujmov verejnosti pri uplatňovaní práva na informácie, prístup ku kultúrnym hodnotám a vzdelávaniu, digitalizácia vysielania, realizácia výberových konaní na uvoľnené, resp. individuálne skoordinované frekvencie a zabezpečenie komunikácie s verejnosťou vo všetkých formách. Len málo, ale potrebujem uviesť aj niekoľko číselných údajov. V rámci 250 správnych konaní boli v minulom roku uložené správne poplatky v celkovej výške 10,405 500 mil. korún. V pokutách uložených radou za rok 2005 celková hodnota je 37,763 mil. korún. Viete, že každý jeden príjem rady je príjmom štátneho rozpočtu. A na účet táto suma ešte nenabehla, lebo väčšina pokutovaných sa odvolá na Najvyššom súde a my musíme počkať, kým Najvyšší súd rozhodne. Ale v poslednom období sa môžeme pochváliť, že 95 až 97 % úspešnosti je našej. Toľko, pani poslankyne, páni poslanci. Ďakujem pekne za pozornosť a žiadam vás o schválenie našej výročnej správy.